钦定古今图书集成/理学汇编/文学典/第119卷 > 《吊贾谊文》庾阐
## 钦定古今图书集成/理学汇编/文学典/第119卷 > 《吊贾谊文》庾阐

中兴二十三载，余忝守衡南鼓。栧三江，路次巴陵，望
君山而过洞庭，涉湘川而观汨水，临贾生投书之川，
慨以永怀矣。及造长沙，观其遗像，喟然有感，乃吊之
云：“伟哉，兰生而芳，玉产而洁，阳葩熙冰，寒松负雪。莫
邪挺锷，天骥汗血，苟云其儁，谁与比杰。是以高明倬
茂，独发奇秀，道率天真，不议世疚。焕乎若望舒，燿景
而焯群星，矫乎若翔鸾，拊翼而逸”宇宙也。飞荣洛汭，
擢颍山东，质清浮磬，声若孤桐，琅琅其璞，岩岩其峰。
信道居正，而以天下为公；方驾逸步，不以曲路期通。
是以张高弦悲，声激柱落，清唱未和，而桑濮代作。虽
有惠音，莫过《韶》《濩》；虽有腾鳞，终仆一壑。呜呼！大庭既
邈，元风悠缅，皇道不以智隆，上德不以仁显。三五亲
誉，其轨可仰而摽；霸功虽逸，其涂可翼而阐。悲矣先
生，何命之蹇？怀宝如玉，而生运之浅。昔咎繇谟虞，吕
尚归昌，德协充符，乃应帝王。夷吾相桓，汉登萧张，草
庐三顾，臭若兰芳。是以道隐则蠖屈，数感则凤睹。若
栖不择木，翔非九五，虽曰玉折，儁才何补。夫心非死
灰，智必存形，形托神用，故能全生。奈何兰膏扬芳，汉
庭摧景“《飙风》，独丧厥明。悠悠太素，存亡一指。道来斯
通，世往斯圯。吾哀其生，未见其死。敢不敬吊，寄之《渌
水》。”